pythainlp/thaigov-v2-corpus-22032023 huggingface dataset:
วันอาทิตย์ที่ 9 มกราคม 2565
นายกฯ กำชับ ศธ. ดูแลการเรียนออนไลน์ ให้เกิดประสิทธิภาพสูงสุด มอบ ดีอีเอส เตรียมช่วยเหลือด้านอินเทอร์เน็ต ให้ครอบคลุม ทั่วถึง
นายกฯ กำชับ ศธ. ดูแลการเรียนออนไลน์ ให้เกิดประสิทธิภาพสูงสุด มอบ ดีอีเอส เตรียมช่วยเหลือด้านอินเทอร์เน็ต ให้ครอบคลุม ทั่วถึง
เมื่อวันที่ 9 ม.ค. 65 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและ รมว.กลาโหม มีความห่วงใยการเรียนการสอนของเด็กนักเรียนและคณาจารย์ทั่วประเทศ โดยภายหลังการแพร่ระบาดของโรคโควิด-19 สายพันธุ์โอมิครอน กระทรวงศึกษาธิการได้ออกประกาศให้โรงเรียนในสังกัดประเมินสถานการณ์ความเสี่ยง หากเข้าข่ายมีความเสี่ยงต่อการระบาดของโรค ให้พิจารณาปรับการเรียนการสอนเป็นรูปแบบทางไกล ไม่ว่าจะเป็น On air, Online, On hand และ On demand ซึ่งขณะนี้ได้มีโรงเรียนหลายแห่งปรับรูปแบบการเรียนการสอนตามแนวทางของกระทรวงศึกษาธิการแล้ว
พล.อ.ประยุทธ์ จึงฝากให้กระทรวงศึกษาธิการ ดูแลการจัดรูปแบบการเรียนการสอนทางไกลอย่างเหมาะสม แก้ไขปัญหาและอุปสรรคที่จะเกิดการจัดการเรียนการสอนในรูปแบบดังกล่าว ไม่ว่าจะเป็น ปัญหาด้านอุปกรณ์ จำนวนเวลาเรียน วิชาเรียน รวมถึงให้มีแนวทางแก้ไขปัญหาความเครียดที่จะเกิดขึ้นต่อผู้เรียนและผู้สอนด้วย เพื่อให้การเรียนการสอนในรูปแบบทางไกลเกิดประสิทธิภาพสูงสุด ไม่เป็นอุปสรรคต่อการพัฒนาองค์ความรู้ของผู้เรียนและไม่เป็นการเพิ่มภาระของผู้สอนมากเกินไป
น.ส.ไตรศุลี กล่าวว่า นายกรัฐมนตรี ยังมอบหมายให้กระทรวงดิจิทัลเพื่อเศรษฐกิจและสังคม (ดีอีเอส) หารือกับสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เตรียมความพร้อมในการช่วยเหลือด้านบริการสัญญาณอินเทอร์เน็ตสำหรับการเรียนออนไลน์ ให้มีความทั่วถึง ครอบคลุมกลุ่มผู้เรียน ทั้งนี้ เพื่อให้การเรียนการสอนเป็นไปด้วยความสะดวก ลดภาระค่าใช้จ่ายของผู้ปกครอง ไม่เป็นปัญหาต่อการศึกษาในสถานการณ์ที่ไม่ปกติ
น.ส.ไตรศุลี กล่าวว่า รัฐบาลยืนยันจะดูแลการศึกษาของเยาชนไทยอย่างเต็มที่ และให้เน้นย้ำสถานศึกษาประเมินสถานการณ์ความเสี่ยงของตนเอง รวมถึงดำเนินมาตรการตามแผนเผชิญเหตุที่กำหนด กรณีนักเรียน ครู หรือบุคลากรในสถานศึกษามีการติดเชื้อโควิด-19 หรือมีผลตรวจคัดกรองหาเชื้อเป็นบวก โดยให้ซักซ้อมอย่างเคร่งครัด เพื่อแก้ไขสถานการณ์ได้อย่างทันท่วงที
วันพุธที่ 5 มกราคม 2565
รมต.นร.อนุชา เชื่อมั่นผู้ตรวจกระทรวงเป็นหัวใจสำคัญขับเคลื่อนประเทศ คอยตรวจสอบ กำกับ ชี้แนะให้การทำงานเกิดประสิทธิภาพต่อประชาชน
รมต.นร.อนุชา เชื่อมั่นผู้ตรวจกระทรวงเป็นหัวใจสำคัญขับเคลื่อนประเทศ คอยตรวจสอบ กำกับ ชี้แนะให้การทำงานเกิดประสิทธิภาพต่อประชาชน
วันนี้ (5 มกราคม 2565) เวลา 09.00 น. ณ ห้องสุขุมวิท แกรนด์บอลรูม ชั้น 3 โรงแรมเจดับบลิว แมริออท กรุงเทพ นายวิษณุ เครืองาม รองนายกรัฐมนตรี มอบหมายให้ นายอนุชา นาคาศัย รัฐมนตรีประจำสำนักนายกรัฐมนตรี เป็นประธานเปิดการฝึกอบรมหลักสูตรผู้ตรวจราชการระดับกระทรวง โดยมี นายชาญกฤช เดชวิทักษ์ ผู้ช่วยรัฐมนตรีประจำสำนักนายกรัฐมนตรี และ นายธีรภัทร ประยูรสิทธิ ปลัดสำนักนายกรัฐมนตรี เข้าร่วม ทั้งนี้ การฝึกอบรมเป็นไปตามมาตรการของกระทรวงสาธารณสุขอย่างเคร่งครัด โดยผู้เข้าร่วมอบรมและคณะเจ้าหน้าที่ ต้องผ่านการรับวัคซีนอย่างน้อย 2 เข็ม และต้องผ่านการตรวจ ATK ก่อนเข้าร่วมกิจกรรมทุกครั้ง
สำหรับโครงการฝึกอบรมหลักสูตรผู้ตรวจราชการระดับกระทรวง ประจําปีงบประมาณ พ.ศ. 2565 เป็นโครงการร่วมกันระหว่างสํานักงานปลัดสํานักนายกรัฐมนตรี และสํานักงาน ก.พ. โดยมีวัตถุประสงค์เพื่อพัฒนาและเสริมสร้างความรู้ ทักษะ และสมรรถนะที่จําเป็นสําหรับงานตรวจราชการให้แก่ผู้ตรวจราชการระดับกระทรวง เพื่อเป็นการเตรียมความพร้อมตลอดจนเพิ่มพูนศักยภาพในการปฏิบัติงานของผู้ตรวจราชการในการขับเคลื่อนยุทธศาสตร์ชาติ ตามแผนปฏิรูปประเทศ โดยมุ่งเน้นการตรวจราชการในเชิงรุก และทันต่อสภาวการณ์ที่เปลี่ยนแปลงในปัจจุบัน โดยในครั้งนี้ มีผู้ที่ผ่านการพิจารณาคัดเลือกให้เข้าร่วมโครงการ จํานวน 30 คน จาก 14 หน่วยงาน
รัฐมนตรีประจำสำนักนายกรัฐมนตรี กล่าวว่า ผู้ตรวจราชการกระทรวงเป็นหัวใจสำคัญในการขับเคลื่อนประเทศชาติ รวมถึงคอยตรวจสอบ แนะนำ ชี้แจงนโยบายและการปฏิบัติงานของหน่วยงานและเจ้าหน้าที่ ติดตามความก้าวหน้า ความสำเร็จ ปัญหาอุปสรรค พร้อมทั้งคุณภาพงานและการปฏิบัติงานของหน่วยงานและเจ้าหน้าที่ให้ถูกต้องมีประสิทธิภาพ คาดหวังให้การฝึกอบรมครั้งนี้ช่วยเตรียมความพร้อมให้ผู้เข้ารับการอบรมในฐานะผู้ตรวจราชการระดับกระทรวงมีความชำนาญอย่างลึกซึ้งถึงบทบาทหน้าที่ และประสานการทำงานได้อย่างมีประสิทธิภาพผ่านเครือข่ายการอบรม ช่วยเติมเต็มการทำงานร่วมกัน และเป็นกำลังสำคัญในการขับเคลื่อนประเทศตามยุทธศาสตร์ชาติ และร่วมผลักดันการปฏิบัติงานตามนโยบายรัฐบาล แก้ไขปัญหาความเดือดร้อนให้ประชาชนทุกพื้นที่ได้อย่างรวดเร็ว
วันจันทร์ที่ 13 กันยายน 2564
SME D Bank จับมือ ซีพี ออลล์ สานต่อโครงการหนุน SMEs ขยายตลาด รุ่น 2 สร้างโอกาสพาสินค้าวางขายร้าน 7-11 ทั่วประเทศ  เปิดรับสมัครถึง 5 ต.ค.นี้
SME D Bank จับมือซีพี ออลล์ ช่วยเอสเอ็มอีไทย เพิ่มรายได้ขยายตลาด สานต่อโครงการ “เพิ่มช่องทางจำหน่ายสินค้า SME” รุ่น 2 เปิดโอกาสผู้ประกอบการเอสเอ็มอีจับคู่ธุรกิจ นำเสนอสินค้าเพื่อวางขายผ่านสาขา 7-11 ทั่วประเทศ รับสมัครผ่านออนไลน์
SME D Bank จับมือ ซีพี ออลล์ เดินหน้าช่วยเอสเอ็มอีไทย เพิ่มรายได้ขยายตลาด สานต่อโครงการ “เพิ่มช่องทางจำหน่ายสินค้า SME” รุ่น 2 เปิดโอกาสผู้ประกอบการเอสเอ็มอีจับคู่ธุรกิจ นำเสนอสินค้าเพื่อวางขายผ่านสาขา 7-11 ทั่วประเทศ รับสมัครผ่านออนไลน์ ตั้งแต่วันนี้ ถึง 5 ตุลาคม 2564
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เปิดเผยว่า จากสถานการณ์แพร่ระบาดของโควิด-19 ส่งผลกระทบต่อผู้ประกอบการเอสเอ็มอีไทยอย่างมาก ดังนั้น SME D Bank ร่วมมือกับบริษัท ซีพี ออลล์ จำกัด (มหาชน) ผู้บริหารร้านสะดวกซื้อ เซเว่นอีเลฟเว่น (7-11) และเซเว่น เดลิเวอรี่ จัดโครงการ “เพิ่มช่องทางจำหน่ายสินค้า SME” เมื่อช่วงเดือนเมษายน 2564 ที่ผ่านมา เปิดโอกาสให้ผู้ประกอบการเอสเอ็มอีที่เป็นลูกค้าของ SME D Bank และผู้ประกอบการทั่วไป ได้จับคู่ธุรกิจ (Business Matching) นำเสนอสินค้ากับทีมจัดซื้อของซีพีออลล์ โดยตรง เพื่อรับคัดเลือกวางขายผ่านช่องทางตลาดต่าง ๆ ของซีพี ออลล์ ทั้งออฟไลน์และออนไลน์ ไม่ว่าจะเป็นร้าน 7-11 ทุกสาขาทั่วประเทศ , All Online , ทเวนตี้โฟร์ ช้อปปิ้ง และร้านยา เอ็กซ์ต้า พลัส ซึ่งมีผู้ประกอบการสนใจเข้าร่วมโครงการนำเสนอสินค้ามากกว่า 100 ราย และผ่านคัดเลือกแล้ว สามารถพาสินค้าวางตลาดผ่านช่องทางต่าง ๆ ในเครือของ ซีพี ออลล์ จำนวน 12 ราย
ทั้งนี้ เพื่อสานต่อการสร้างโอกาสแก่เอสเอ็มอีไทยอย่างต่อเนื่อง SME D Bank และซีพี ออลล์ จึงจัดโครงการ“เพิ่มช่องทางจำหน่ายสินค้า SME” รุ่น 2 โดยเปิดกว้างรับกลุ่มสินค้าหลากหลาย เช่น สินค้าอุปโภคและบริโภค อาหารเครื่องดื่ม เครื่องสำอาง เครื่องประดับ ของใช้ในชีวิตประจำวัน ฯลฯ สิ่งสำคัญ สินค้าที่จะได้รับคัดเลือก ควรมีจุดเด่นและเอกลักษณ์เฉพาะตัว รวมถึง มีกำลังผลิตเพียงพอต่อความต้องการ และมีกระบวนการผลิตได้มาตรฐาน เช่น ได้รับมาตรฐานสำนักงานคณะกรรมการอาหารและยา (อย.) เครื่องหมายการผลิตปลอดภัยมาตรฐานระดับโลกอย่าง GMP และฮาลาล เป็นต้น สำหรับผู้ประกอบการที่สนใจ สามารถสมัครผ่านออนไลน์ คลิก https://bit.ly/3gkktNX หรือสแกน QR Code ในโปสเตอร์ประชาสัมพันธ์ ตั้งแต่วันนี้ ถึง 5 ตุลาคม 2564 จากนั้นจะเข้าสู่กระบวนการคัดเลือกเพื่อพาสินค้าออกสู่ตลาดต่อไป สอบถามข้อมูลเพิ่มเติมได้ที่ Call Center โทร.1357
“SME D Bank มุ่งมั่นช่วยเอสเอ็มอี บรรเทาผลกระทบจากโควิด-19 ซึ่งการขยายช่องทางตลาดใหม่ ๆ จะมีส่วนสำคัญ ด้านเพิ่มรายได้ สามารถประคองธุรกิจผ่านช่วงเวลายากลำบากไปได้ ซึ่งจากศักยภาพการตลาดของซีพี ออลล์ ที่มีเครือข่ายครอบคลุมทั่วประเทศ ช่วยให้สินค้าของเอสเอ็มอีเข้าถึงผู้บริโภคได้ง่าย และทั่วถึง รวมถึง หากต้องการเงินทุน ทาง SME D Bank พร้อมสนับสนุนด้วยสินเชื่ออัตราดอกเบี้ยพิเศษ ช่วยต่อยอดให้ธุรกิจเดินหน้าได้โดยไม่สะดุด” นางสาวนารถนารี กล่าว
วันเสาร์ที่ 13 สิงหาคม 2565
กรมทางหลวง รายงานสถานการณ์อุทกภัย ดินสไลด์ จังหวัดเชียงราย จังหวัดเชียงใหม่ เร่งดำเนินการให้สัญจรได้โดยเร็วที่สุดพร้อมเฝ้าระวังสถานการณ์จนกว่าจะคลี่คลาย
.....
กรมทางหลวง (ทล.) กระทรวงคมนาคม รายงานสรุปสถานการณ์เนื่องจากอุทกภัยดินสไลด์ ประจำวันที่ 13 สิงหาคม 2565 เวลา 12.30 น. พบทางหลวงถูกน้ำท่วม 3 จังหวัด ได้แก่ จังหวัดเชียงราย จังหวัดเชียงใหม่ และจังหวัดน่าน จำนวน 5 สายทาง ทางหลวงที่การจราจรผ่านไม่ได้ 3 แห่ง มีรายละเอียด ดังนี้
1. จังหวัดเชียงราย จำนวน 1 แห่ง
- ทางหลวงหมายเลข 1389 ตอน สถานีเพาะพันธุ์สัตว์ป่าดอยตุง - วัดพระธาตุดอยตุง พื้นที่อำเภอแม่สาย ช่วง กม. ที่ 1+800 ด้านซ้ายทาง ดินสไลด์ปิดทับเส้นทางจราจร 2 ช่องจราจร และเสาไฟฟ้าล้มทับเส้นทางจราจร ปัจจุบันอยู่ระหว่างการเคลื่อนย้ายวัสดุ และ ทล. ได้จัดเจ้าหน้าที่คอยอำนวยความสะดวก แนะนำเส้นทางเลี่ยง ใช้ทางหลวงหมายเลข 1149
2. จังหวัดเชียงใหม่ จำนวน 2 แห่ง
- ทางหลวงหมายเลข 1322 แม่จา - รินหลวง พื้นที่อำเภอเชียงดาว ช่วง กม. ที่ 109+900 เกิดคอสะพานชำรุด เนื่องจากฝนตกหนักติดต่อกันหลายวันทำให้น้ำไหลกัดเซาะริมคันทาง ขณะนี้อยู่ระหว่างการซ่อมแซม และ ทล. ได้จัดเจ้าหน้าที่คอยอำนวยความสะดวก แนะนำเส้นทางเลี่ยงใช้ทางหลวงหมายเลข 1322 กม. ที่ 0 สามแยกแม่จา
- ทางหลวงหมายเลข 1314 ตอน ท่าตอน - แม่แหลง พื้นที่อำเภอเชียงดาว ช่วง กม. ที่ 14+700 เกิดดินสไลด์เนื่องจากฝนตกหนักสะสม ต้นไม้ล้มกีดขวางการจราจร ปัจจุบันกรมทางหลวงกำลังดำเนินการเคลื่อนย้ายสิ่งกีดขวาง และจัดเจ้าหน้าที่คอยอำนวยความสะดวก
ทั้งนี้ ทล. กำลังเร่งดำเนินการซ่อมแซมและเคลื่อนย้ายสิ่งกีดขวาง คาดว่าภายในวันนี้จะสามารถสัญจรได้ตามปกติ พร้อมได้ติดตั้งป้ายเตือนและอุปกรณ์ความปลอดภัย อุปกรณ์นำทาง ในบริเวณทางหลวงที่เกิดเหตุ พร้อมเฝ้าระวังสถานการณ์จนกว่าจะคลี่คลาย โดยขอให้ประชาชนผู้ใช้ทางโปรดใช้ความระมัดระวังในการเดินทาง ปฏิบัติตามป้ายเตือน ป้ายแนะนำ และคำแนะนำของเจ้าหน้าที่อย่างเคร่งครัด
หากประชาชนต้องการสอบถามสภาพเส้นทาง สภาพการจราจร หรือ ต้องการความช่วยเหลือสามารถติดต่อ ได้ที่สำนักงานทางหลวง แขวงทางหลวง หมวดทางหลวงในพื้นที่ และสายด่วนกรมทางหลวง 1586 (โทรฟรีทุกเครือข่ายตลอด 24 ชั่วโมง)
วันเสาร์ที่ 9 ตุลาคม 2564
รมว.เฉลิมชัย นำทีมติดตามการพัฒนาแหล่งน้ำ จ.อำนาจเจริญ
รมว.เฉลิมชัย นำทีมติดตามการพัฒนาแหล่งน้ำ จ.อำนาจเจริญ วางแผนปรับปรุงเพิ่มประสิทธิภาพ หากแล้วเสร็จ จะทำให้มีน้ำต้นทุนเพิ่มขึ้นเป็น 35 ล้าน ลบ.ม. พื้นที่ชลประทานเพิ่มขึ้นอีก 4,000 ไร่ และเพิ่มศักยภาพผลผลิตทางการเกษตร
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ พร้อมด้วยดร.ทองเปลว กองจันทร์ ปลัดกระทรวงเกษตรและสหกรณ์ และคณะผู้บริหารหน่วยงานในสังกัดกระทรวงเกษตรและสหกรณ์ ลงพื้นที่ติดตามงานตามนโยบายสำคัญในพื้นที่จังหวัดอำนาจเจริญ เมื่อวันที่ 9 ตุลาคม 2564
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยภายหลังติดตามการบริหารจัดการน้ำจังหวัดอำนาจเจริญ และแผนโครงการปรับปรุงพัฒนาแหล่งน้ำของจังหวัดอำนาจเจริญ ณ อ่างเก็บน้ำพุทธอุทยาน (บริเวณสวนพุทธอุทยาน อำนาจเจริญ) ตำบลบุ่ง อำเภอเมือง จังหวัดอำนาจเจริญ ว่า ได้รับรายงานสถานการณ์น้ำในพื้นที่จังหวัดอำนาจเจริญ ที่มีอ่างเก็บน้ำ 5 แห่ง (อ่างฯพุทธอุทยาน, อ่างฯห้วยโพธิ์, อ่างฯร่องน้ำซับ, อ่างฯห้วยสีโท และเขื่อนลำเซบาย) มีความจุอ่างรวมกันประมาณ 49.98 ล้าน ลบ.ม. ปัจจุบันมีปริมาณน้ำรวมกัน 49 ล้าน ลบ.ม. คิดเป็น 99% ของความจุอ่างรวมกัน จะเห็นได้ว่าปริมาณน้ำต้นทุนดังกล่าวไม่เพียงพอต่อภาคการเกษตร และมีพื้นที่การเกษตรในเขตชลประทานเพียง 35,491 ไร่ ส่วนพื้นที่นอกเขตชลประทานจะไม่สามารถทำการเกษตรได้ในช่วงฤดูแล้ง และเมื่อถึงช่วงฤดูน้ำหลากจะเกิดท่วมซ้ำซากในเขตอำเภอหัวตะพานและอำเภอเมืองริมฝั่งลำเซบาย และลำห้วยปลาแดก
กระทรวงเกษตรฯ โดยกรมชลประทาน จึงได้วางแผนดำเนินโครงการปรับปรุงเพิ่มประสิทธิภาพอ่างเก็บน้ำพุทธอุทยาน – อ่างเก็บน้ำห้วยโพธิ์ ประกอบด้วย งานปรับปรุงอ่างฯ พุทธอุทยาน ด้วยการขุดลอกอ่างฯ เพื่อเพิ่มประสิทธิภาพการเก็บกักน้ำได้มากขึ้น 3.2 ล้าน ลบ.ม. งานปรับปรุงฝายพับได้ช่วยเพิ่มความจุได้อีก 2.6 ล้าน ลบ.ม. และอาคารประกอบ 26 แห่ง ในส่วนของงานปรับปรุงอ่างฯ ห้วยโพธิ์ จะขุดลอกอ่างฯ เพื่อเพิ่มประสิทธิภาพการเก็บกักน้ำมากขึ้นอีก 1.3 ล้าน ลบ.ม. งานปรับปรุงฝายพับจะช่วยเพิ่มความจุได้อีก 1 ล้าน ลบ.ม. และอาคารประกอบ 9 แห่ง นอกจากนี้ ยังมีแผนดำเนินโครงการคลองผันน้ำพุทธ-โพธิ์ ความยาว 3,100 เมตร หากโครงการดังกล่าวแล้วเสร็จจะทำให้มีน้ำต้นทุนเพิ่มขึ้นเป็น 35 ล้าน ลบ.ม. พื้นที่ชลประทานเพิ่มขึ้นอีก 4,000 ไร่ และยังช่วยเพิ่มศักยภาพผลผลิตทางการเกษตรอีกด้วย
“กระทรวงเกษตรฯ จะเป็นที่พึงของเกษตรกร และได้สั่งการให้กรมพัฒนาที่ดิน ขุดสระเก็บน้ำเพิ่มเติมในพื้นที่ โดยในปีนี้จะเร่งรัดอนุมัติงบประมาณให้แล้วเสร็จตามแผนงานที่เตรียมการไว้ ขอให้ทุกคนร่วมมือร่วมใจกัน เพื่อพัฒนาพื้นที่รับน้ำของอ่างเก็บน้ำพุทธอุทยานของกรมชลประทาน ดังกล่าวไปด้วยกัน” ดร.เฉลิมชัย กล่าว
นอกจากนี้ ยังมีโครงการพัฒนาแก้มลิงลำเซบาย ซึ่งประกอบไปด้วย 6 กิจกรรม ได้แก่ แก้มลิงลำเซบาย พร้อมอาคารประกอบ บริเวณบ้านน้ำปลีก ตำบลน้ำปลีก อำเภอเมืองอำนาจเจริญ มีความจุ 76,000 ลบ.ม. แก้มลิงห้วยปลาแดก (ตอนล่าง) พร้อมอาคารประกอบ บริเวณบ้านโคกท่าโพธิ์ ตำบลคำพระ อำเภอหัวตะพาน ทีความจุ 70,000 ลบ.ม. แก้มลิงหนองสามขา พร้อมอาคารประกอบ บริเวณตำบลรัตนวารี อำเภอหัวตะพาน มีความจุ 128,000 ลบ.ม. แก้มลิงหนองหาร พร้อมอาคารประกอบ บริเวณบ้านสร้างถ่อนนอกน้อย ตำบลสร้างถ่อน้อย อำเภอหัวตะพาน มีความจุ 75,000 ลบ.ม. แก้มลิงหนองกว้าง พร้อมอาคารประกอบ บริเวณบ้านคำน้อย ตำบลสร้างถ่อน้อย อำเภอหัวตะพาน มีความจุ 180,000 ลบ.ม. และแก้มลิงหนองหวาย พร้อมอาคารประกอบ บริเวณบ้านจิกดู่ ตำบลจิกดู่ อำเภอหัวตะพาน มีความจุ 170,000 ลบ.ม. หากโครงการดังกล่าวแล้วเสร็จจะช่วยลดผลกระทบจากปัญหาน้ำท่วมน้ำแล้งในพื้นที่ได้อย่างยั่งยืน
วันพุธที่ 15 กันยายน 2564
รมว.วธ. บันทึกเทปกล่าวเปิดโครงการสัมมนาสัญจรส่งเสริมการสร้างภาพยนตร์เพื่อส่งเสริมศิลปวัฒนธรรมและการท่องเที่ยวประจำปีงบประมาณ พ.ศ. ๒๕๖๔
บันทึกเทปกล่าวเปิดโครงการสัมมนาสัญจรส่งเสริมการสร้างภาพยนตร์เพื่อส่งเสริมศิลปวัฒนธรรมและการท่องเที่ยวประจำปีงบประมาณ พ.ศ. ๒๕๖๔ รูปแบบออนไลน์
วันที่ ๑๕ กันยายน ๒๕๖๔ เวลา ๑๓.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม บันทึกเทปกล่าวเปิดโครงการสัมมนาสัญจรส่งเสริมการสร้างภาพยนตร์เพื่อส่งเสริมศิลปวัฒนธรรมและการท่องเที่ยวประจำปีงบประมาณ พ.ศ. ๒๕๖๔ รูปแบบออนไลน์ ณ ห้องประชุม ๒ ชั้น ๘ อาคารวัฒนธรรมวิศิษฏ์ กระทรวงวัฒนธรรม
วันพุธที่ 17 สิงหาคม 2565
รฟม. เข้าร่วมกิจกรรมจิตอาสาพระราชทาน “เราทำความ ดี ด้วยหัวใจ”
.....
วันนี้ (17 สิงหาคม 2565)นางสาวจิรฐา วัฒนประดิษฐ์ผู้อำนวยการสำนักสื่อสารองค์กร การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม เป็นผู้แทน รฟม. เข้าร่วมกิจกรรมจิตอาสา “เราทำความ ดี ด้วยหัวใจ” พัฒนาพื้นที่แนวคูคลองชุมชนวัดใหม่วิเชียร เขตบางกอกใหญ่ และ พื้นที่ของ รฟม. บริเวณระหว่างสถานีท่าพระ - สถานีอิสรภาพ ของรถไฟฟ้ามหานคร สายเฉลิมรัชมงคล (MRT สายสีน้ำเงิน) โดยมี นายสุเมธ อมรศรีวรากุล ผู้อำนวยการเขตบางกอกใหญ่ เป็นประธานในพิธี
สำหรับกิจกรรมจิตอาสานี้เป็นกิจกรรมที่ รฟม. สำนักงานเขตบางกอกใหญ่ ฐานทัพเรือกรุงเทพ และชุมชนวัดใหม่วิเชียร ร่วมกันจัดขึ้นเพื่อกำจัดวัชพืชในคูคลอง พัฒนาคูคลองให้สะอาด เพิ่มประสิทธิภาพในการระบายน้ำและแก้ไขปัญหาน้ำท่วมบ้านเรือนประชาชนในช่วงฤดูฝน โดย รฟม. ได้สนับสนุนอาหารและน้ำดื่ม จำนวน 100 ชุด และ ถุงมือผ้า จำนวน 100 คู่ ในกิจกรรมดังกล่าว
ติดตามรายละเอียดและข้อมูลข่าวสารเพิ่มเติมได้ที่เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044
“30 ปี รฟม. เชื่อมต่อเส้นทางสู่ความยั่งยืน Completing Connection, Mission for All”
วันศุกร์ที่ 5 พฤศจิกายน 2564
โฆษกรัฐบาลเผยนายกฯ กำชับดูแลชาวนาจากปัญหาราคาข้าวตกต่ำ เร่งเดินหน้าบรรเทาความเดือดร้อนพี่น้องเกษตรกรเต็มที่
โฆษกรัฐบาลเผยนายกฯ กำชับดูแลชาวนาจากปัญหาราคาข้าวตกต่ำ เร่งเดินหน้าบรรเทาความเดือดร้อนพี่น้องเกษตรกรเต็มที่
นายธนกร วังบุญคงชนะ โฆษกประจำสำนักนายกรัฐมนตรี เปิดเผย พลเอก ประยุทธ์ จันทร์โอชา นายกรัฐมนตรีและ รมว.กลาโหม ไม่ได้นิ่งนอนใจ กรณีพี่น้องชาวนาร้องเรียนว่า ขณะนี้ราคาข้าวตกต่ำจนถูกกว่าบะหมี่กึ่งสำเร็จรูป ได้กำชับกระทรวงพาณิชย์และ ธ.ก.ส. เร่งหาแนวทางว่าจะแก้ไขปัญหาและช่วยเหลือเกษตรกรอย่างไร ทั้งนี้ เข้าใจดีว่า ขณะนี้พี่น้องชาวนาได้รับผลกระทบหลายด้านทั้งจากโรคโควิด-19 น้ำท่วมและราคาข้าวตกต่ำ จึงต้องหาทางบรรเทาความเดือดร้อนโดยเร็ว
นายธนกรยังกล่าวถึงราคาข้าวที่ลดต่ำลงในช่วงนี้ว่า มาจากปัจจัยหลายด้าน เช่น การส่งออกข้าวไปต่างประเทศและการบริโภคในประเทศที่ลดลง ปริมาณฝนตกชุกและปัญหาน้ำท่วมส่งผลต่อคุณภาพข้าว อย่างไรก็ตาม กระทรวงพาณิชย์รายงานว่า ขณะนี้เริ่มมีคำสั่งซื้อจากต่างประเทศมากขึ้นในช่วง 6 เดือนหลัง ประกอบกับค่าเงินบาทที่อ่อนตัวลง เพิ่มความสามารถในการแข่งขันข้าวไทย คาดว่าปีนี้จะส่งออกได้ราว 6 ล้านตันตามที่ตั้งเป้าไว้ ประกอบกับความต้องการบริโภคในประเทศสัญญานดีขึ้นจากการเปิดประเทศ สถานการณ์น้ำท่วมที่เริ่มคลี่คลายลง และมาตรการที่กระทรวงพาณิชย์เข้าไปแก้ไขปัญหา จะช่วยให้ราคาข้าวเปลือกในตลาดดีขึ้นเป็นลำดับ ล่าสุด ธนาคาร ธ.ก.ส. แจ้งว่าระบบจะสามารถโอนเงินให้เกษตรกรผู้ปลูกข้าวในโครงการประกันรายได้ งวดแรกในวันที่ 9 พ.ย.นี้
สำหรับมาตรการดูแลพี่น้องชาวนามีทั้งโครงการประกันรายได้ปี 2564/65 โดยกำหนดราคาข้าวเปลือกที่ความชื้นไม่เกิน 15% เช่น ข้าวเปลือกหอมมะลิ ตันละ 15,000 บาท ข้าวเปลือกเจ้า ตันละ 10,000 บาท ข้าวเปลือกเหนียว ตันละ 12,000 บาท รวมทั้งยังมีมาตรการคู่ขนานเหมือนกับปีก่อนโดยให้เกษตรกรรวบรวมจัดเก็บข้าวไว้ในยุ้งฉาง ซึ่งจะได้รับค่าฝากเก็บตันละ 1,500 บาท และรับซื้อข้าวเปลือกกับสหกรณ์และโรงสีเพื่อเพิ่มสภาพคล่อง โดยชดเชยดอกเบี้ย 3% ระยะเวลา 2-6 เดือน สำหรับโรงสี และ 1 ปี สำหรับสหกรณ์ นอกจากนี้กรมการค้าภายในยังได้อนุมัติให้ผู้ประกอบการนอกพื้นที่เข้าไปช่วยรับซื้อข้าวเหนียวในพื้นที่ภาคเหนือ 7 จังหวัด ตั้งแต่เดือน ต.ค. 2564 และอนุมัติโครงการตลาดนัดข้าวเปลือกให้มีผู้รับซื้อเข้าไปแข่งขันรับซื้อในพื้นที่ที่มีผู้รับซื้อไม่เพียงพอกับผลผลิต เพื่อให้เกิดการแข่งขันและราคา ใน 19 จังหวัด อีกด้วย
วันเสาร์ที่ 9 ตุลาคม 2564
“อลงกรณ์-อรรถพร”ลุยเพชรบุรีแก้ปัญหาประชาชนนำทีมชลประทานพัฒนาคลองรับมือน้ำท่วม
“อลงกรณ์-อรรถพร”ลุยเพชรบุรีแก้ปัญหาประชาชนนำทีมชลประทานพัฒนาคลองรับมือน้ำท่วม
วันนี้(9 ต.ค.2564)นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ พร้อมด้วยนายอรรถพร พลบุตร คณะทำงานที่ปรึกษารัฐมนตรีเกษตร.และดร.ชิตชนก สมประเสริฐ ผู้อำนวยการสำนักงานชลประทานที่ 14 พร้อมกำนันผู้ใหญ่บ้านนำเครื่องจักรกลหนัก รถขุดแขนยาว 4คันของกรมชลประทานขุดลอกคลองสาย“ดี.25”
ช่วงตำบลบางแก้วถึงตำบลช่องสะแกในพื้นที่อำเภอบ้านแหลมและอำเภอเมือง จังหวัดเพชรบุรีโดยลอกคลองกำจัดผักตบชวาเตรียมพร้อมรับมือน้ำหลากฤดูฝนนี้และเป็นคลองส่งน้ำ-กักเก็บน้ำยามฤดูแล้งนอกจากนี้ยังได้รับงบสนับสนุนเพิ่มเติมในการพัฒนาคลอง ดี.9สามารถระบายน้ำในกรณีน้ำท่วมได้ถึง100ลูกบาศก์เมตรต่อวินาที
นายอลงกรณ์กล่าวว่า กระทรวงเกษตรฯ.โดยกรมชลประทานพร้อมสนับสนุนจังหวัดเพชรบุรีในการพัฒนาคลองธรรมชาติทุกคลองและเร่งดำเนินการพัฒนาโครงการชลประทานในจังหวัดเพชรบุรีให้เสร็จสมบูรณ์เร็วที่สุดตามนโยบายของดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ทั้งนี้จะแต่งตั้งคณะทำงานประสานงานการพัฒนาแหล่งน้ำและระบบชลประทานโดยมีนายอรรถพร พลบุตรเป็นประธาน
วันอาทิตย์ที่ 25 กรกฎาคม 2564
รัฐบาลเตรียมจัดหาชุดตรวจ Antigen Test Kit (ATK) จำนวน 8.5 ล้านชุดให้ประชาชนกลุ่มเสี่ยง คาดส่งชุด ATK ให้ประชาชนตรวจหาเชื้อโควิด-19 ด้วยตัวเองช่วงระหว่างเดือน ส.ค. - ก.ย. 2564
รัฐบาลเตรียมจัดหาชุดตรวจ Antigen Test Kit (ATK) จำนวน 8.5 ล้านชุดให้ประชาชนกลุ่มเสี่ยง คาดส่งชุด ATK ให้ประชาชนตรวจหาเชื้อโควิด-19 ด้วยตัวเองช่วงระหว่างเดือน ส.ค. - ก.ย. 2564
วันนี้ (25 ก.ค. 64) นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอกประยุทธ์ จันทร์โอชา นายกรัฐมนตรี ในฐานะผู้อำนวยการศูนย์บริหารสถานการณ์โควิด-19 เห็นความจำเป็นที่จะต้องมีการตรวจคัดกรองเชิงรุกเพื่อหาผู้ติดเชื้ออย่างรวดเร็ว และเร่งลดการแพร่ระบาดโควิด-19 ในระลอกปัจจุบัน โดยเฉพาะในกรณีที่เกิดจากผู้ติดเชื้อโควิด-19 ที่ไม่แสดงอาการ และไม่ได้รับการคัดแยกหรือกักตัว ทำให้เกิดการแพร่เชื้อภายในครอบครัวและในชุมชนที่พักอาศัยมีมากขึ้นอย่างต่อเนื่อง นายกรัฐมนตรีจึงได้มีนโยบายให้มีการดำเนินการการตรวจหาเชื้อโควิด-19 ให้ครอบคลุมที่สุด ด้วยการใช้ชุดตรวจหาเชื้อโควิด - 19 แบบ Antigen Test Kit (ATK) ซึ่งนายกรัฐมนตรีเน้นย้ำต้องกระจายชุดตรวจ ATK นี้ อย่างทั่วถึงและด้วยความโปร่งใสด้วย
ทั้งนี้ ที่ประชุมคณะกรรมการหลักประกันสุขภาพแห่งชาติ (บอร์ด สปสช.) ครั้งที่ 8/2564 (วาระพิเศษ) เมื่อวันที่ 19 ก.ค. 2564 ที่ผ่านมา จึงได้อนุมัติจัดซื้อชุดตรวจโควิดกว่า 8.5 ล้านชุด วงเงิน 1,014 ล้านบาท เพื่อจัดหาชุดตรวจ Antigen Test Kit (ATK) ให้ประชาชนกลุ่มเสี่ยงใช้ตรวจเอง โดยไม่เสียค่าใช้จ่าย ซึ่งขณะนี้อยู่ในขั้นตอนการจัดหา และกรมควบคุมโรคกำลังวางแผนจะกระจายชุดตรวจให้ประชาชนได้ใช้ต่อไป ซึ่งเป็นไปตามแผนการจัดหาภายใต้โครงการยา เวชภัณฑ์ และอุปกรณ์ทางการแพทย์ที่จำเป็น ทั้งนี้ สปสช. คาดว่าจะสามารถแจกชุดตรวจโควิด-19 Antigen Test Kit (ATK) ให้ประชาชนสามารถตรวจหาเชื้อโควิด-19 ได้เองในช่วงระหว่างเดือน ส.ค. - ก.ย. 2564 นี้
ขณะเดียวกัน การใช้ชุดตรวจ ATK ก็จะมีการใช้ตรวจในหน่วยบริการปฐมภูมิด้วย โดยจะขยายไปยังคลินิกชุมชนอบอุ่น 200 กว่าแห่งใน กรุงเทพมหานคร ศูนย์บริการสาธารณสุขของ กทม. 69 แห่ง โรงพยาบาลชุมชน และโรงพยาบาลส่งเสริมสุขภาพตำบล (รพ.สต.) ทั่วประเทศ สำหรับประชาชนที่จะใช้ชุดตรวจ Antigen Test Kit แล้ว หากผลการตรวจเป็นบวกและอยู่ในกลุ่มอาการสีเขียว คือ ไม่มีอาการหรือมีอาการเล็กน้อย จะได้รับการดูแลรักษาที่บ้าน (Home Isolation) หรือดูแลรักษาที่ชุมชน (Community Isolation) ตามความสมัครใจ โดยมีทีมแพทย์ติดตามและประเมินอาการของผู้ป่วย โดยจัดให้มีช่องทางสื่อสารกับผู้ป่วย (Telemonitor) เพื่อติดตามอาการทุกวัน รวมทั้ง ช่องทางติดต่อกรณีฉุกเฉิน พร้อมทั้งจัดให้มีระบบ รับ-ส่งผู้ป่วยไปยังสถานพยาบาลหากผู้ป่วยมีอาการรุนแรงขึ้น รวมทั้งจะได้รับเครื่องตรวจอุณหภูมิสำหรับใช้วัดไข้ เครื่องตรวจวัดระดับออกซิเจนในเลือด รวมถึงยาที่จำเป็น ทั้งฟาวิฟิราเวียร์และสมุนไพรฟ้าทะลายโจร และมีส่งอาหารให้ทั้ง 3 มื้อด้วย อย่างไรก็ตาม ชุดตรวจคัดกรอง Antigen Test Kit ยังไม่จำเป็นต้องนำไปใช้ตรวจกับทุกคน โดยแพทย์แนะนำให้ใช้ตรวจเฉพาะกลุ่มเสี่ยงตามความจำเป็น เช่น มีญาติ คนใกล้ชิดติดโควิด-19 หรือมีการสัมผัสใกล้ชิดกับผู้ติดเชื้อ หรือกลุ่มที่อยู่ในพื้นที่เสี่ยงและมีอาการคล้ายไข้หวัดเท่านั้น
วันพุธที่ 23 มีนาคม 2565
บขส. เอาใจคนชอบเที่ยวเชียงใหม่ เพียงแสดงตั๋ว บขส. รับส่วนลดค่าเข้า “เชียงใหม่ไนท์ซาฟารี และน้ำพุร้อนสันกำแพง” ทันที 20 - 50%
เริ่มใช้สิทธิ์ได้ตั้งแต่วันที่ 1 เม.ย. - 30 ก.ย. 2565
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด กระทรวงคมนาคม เปิดเผยว่า บริษัท ขนส่ง จำกัด (บขส.) ได้ร่วมกับ เชียงใหม่ไนท์ซาฟารี ภายใต้ สำนักงานพัฒนาพิงคนคร(องค์การมหาชน) และกิจการน้ำพุร้อนสันกำแพง จังหวัดเชียงใหม่ จัดโปรโมชันพิเศษเพื่อส่งเสริมและกระตุ้นการท่องเที่ยวจังหวัดเชียงใหม่
สำหรับโปรโมชันพิเศษนี้ใช้ได้เฉพาะผู้โดยสารที่ถือบัตรโดยสารของ บขส. ซึ่งมีจุดหมายปลายทางเป็นจังหวัดเชียงใหม่เท่านั้น โดยลูกค้าของ บขส. จะได้รับสิทธิพิเศษ ดังนี้ 1) ส่วนลดค่าบัตรเข้าเชียงใหม่ไนท์ซาฟารี 20% 2) ส่วนลดค่าเข้าน้ำพุร้อนสันกำแพง ตำบลบ้านสหกรณ์ อำเภอแม่ออน จังหวัดเชียงใหม่ 50% และ 3) ส่วนลดค่าแช่อาบน้ำแร่หรือส่วนลดค่าบ้านพัก 300 บาท (ใช้สิทธิ์ได้อย่างใดอย่างหนึ่ง)
สำหรับเงื่อนไขการใช้สิทธิ์โปรโมชัน มีรายละเอียด ดังนี้
1. จุดหมายปลายทางในตั๋วโดยสารต้องเป็นจังหวัดเชียงใหม่ และไม่เกิน 7 วัน นับจากวันที่เดินทางถึงจังหวัดเชียงใหม่
2. บัตร 1 ใบ ใช้ได้ 1 สิทธิ์ต่อวัน
3. ระยะเวลาโปรโมชัน ตั้งแต่วันที่ 1 เมษายน 2565 - 30 กันยายน 2565
4. ไม่สามารถใช้ร่วมกับโปรโมชันส่งเสริมการขายอื่น ๆ ได้
5. ขอสงวนสิทธิ์ในการเปลี่ยนแปลงรายละเอียดโดยไม่ต้องแจ้งให้ทราบล่วงหน้า
บขส. พร้อมให้บริการด้วยรถโดยสารที่มีคุณภาพ ได้มาตรฐานความปลอดภัยด้านสุขอนามัยSHA Plus และให้ความสำคัญในการปฏิบัติตามมาตรฐานความปลอดภัยด้านสาธารณสุข D-M-H-T-Tอย่างเคร่งครัด ทั้งนี้ผู้โดยสารสามารถจองตั๋วโดยสาร บขส. ได้ที่ Application: E-Ticket เว็บไซต์: www.transport.co.th เคาน์เตอร์เซอร์วิส และตัวแทนจำหน่ายตั๋วของ บขส. ทั่วประเทศ สอบถามข้อมูลเพิ่มเติมได้ที่ งานการตลาดและลูกค้าสัมพันธ์ โทรศัพท์ 0-2537-8737 ในวันและเวลาราชการ หรือ Call Center 1490 เรียก บขส. ตลอด 24 ชั่วโมง
วันอังคารที่ 11 มกราคม 2565
‘ดีอีเอส’ เดินหน้าติดตั้งฟรีอินเทอร์เน็ต (ไวไฟ) สำหรับผู้มีรายได้น้อย @ชุมชนทั่วประเทศ
.....
กระทรวงดิจิทัลเพื่อเศรษฐกิจและสังคม (ดีอีเอส) เร่งดำเนินโครงการฟรีอินเทอร์เน็ต (ไวไฟ) สำหรับผู้มีรายได้น้อยในชุมชนต่าง ๆ เพื่อลดภาระค่าใช้จ่าย อำนวยความสะดวก ส่งเสริมการสร้างรายได้ของประชาชนอย่างทั่วถึง รวมถึงลดค่าใช้จ่ายของภาครัฐในการให้บริการ - ข้อมูลแก่กลุ่มเป้าหมาย ตั้งเป้าเฟสแรกติดตั้งในชุมชนแออัดและชุมชนผู้มีรายได้น้อยกว่า 2,000 ชุมชนทั่วประเทศ
.
โดยคัดเลือกชุมชนจากข้อมูลของหน่วยงานต่าง ๆ เช่น กระทรวงมหาดไทย กระทรวงพัฒนาสังคมและความมั่นคงของมนุษย์ สถาบันพัฒนาองค์กรชุมชน ฯลฯ ให้อินเทอร์เน็ตเป็นสาธารณูปโภคพื้นฐานที่ประชาชนทุกคนเข้าถึงได้ ซึ่งจะเป็นเครื่องมือสำคัญในการลดความเหลื่อมล้ำทางเศรษฐกิจและสังคม
#ไทยคู่ฟ้า#ร่วมต้านโควิด19
-------------------
วันอังคารที่ 24 สิงหาคม 2564
รพ.สนามราชานุกูล เพื่อผู้ป่วยโควิด-19 ที่เป็นเด็กพิเศษ
วันอังคารที่ 24 สิงหาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลจัดตั้งโรงพยาบาลสนามราชานุกูล สำหรับดูแลเด็กพิเศษและครอบครัวที่ติดเชื้อโควิด-19 เพื่อให้ผู้ป่วยทุกกลุ่มได้รับการดูแลรักษาอย่างเหมาะสม โดยรับผู้ป่วยที่เป็นเด็กพิเศษอายุ 3-13 ปี พร้อมสมาชิกในครอบครัวที่มีอายุไม่เกิน 60 ปี ที่มีอาการระดับสีเขียว คือ ไม่มีอาการ หรือมีอาการเพียงเล็กน้อย เข้าไปดูแลรักษา โดยจัดสภาพแวดล้อมและบรรยากาศให้ใกล้เคียงกับการดูแลรักษาที่บ้านมากที่สุด เพื่อลดความกดดันและผลกระทบทางอารมณ์ความรู้สึกที่อาจเกิดขึ้นกับเด็ก สำหรับครอบครัวที่มีเด็กพิเศษติดเชื้อโควิด-19 และต้องการเข้ารักษาในโรงพยาบาลสนามราชานุกูล สามารถติดต่อได้ที่หมายเลขโทรศัพท์ 08 4107 8129 โดยแสดงผลตรวจเชื้อจากชุดตรวจ ATK ได้
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพุธที่ 12 มกราคม 2565
อว. ลงนามบันทึกข้อตกลงความร่วมมือ เรื่อง การบูรณาการด้านวิทยาศาสตร์และเทคโนโลยีนิวเคลียร์ เพื่อเสริมสร้างศักยภาพด้านงานวิจัย พัฒนานวัตกรรมและการใช้ประโยชน์
อว. ลงนามบันทึกข้อตกลงความร่วมมือ เรื่อง การบูรณาการด้านวิทยาศาสตร์และเทคโนโลยีนิวเคลียร์ เพื่อเสริมสร้างศักยภาพด้านงานวิจัย พัฒนานวัตกรรมและการใช้ประโยชน์
10 มกราคม 2565 :ศาสตราจารย์พิเศษ ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม เป็นประธานพิธีลงนามบันทึกข้อตกลงความร่วมมือ เรื่อง การบูรณาการด้านวิทยาศาสตร์และเทคโนโลยีนิวเคลียร์ เพื่อเสริมสร้างศักยภาพด้านงานวิจัย พัฒนานวัตกรรมและการใช้ประโยชน์ซึ่งสถาบันเทคโนโลยีนิวเคลียร์แห่งชาติ (สทน.) จัดขึ้นภายใต้โครงการ “การสร้างมูลค่าให้กับอาหารพื้นถิ่นด้วยการฉายรังสี”โดยมี รศ.ดร.ธวัชชัย อ่อนจันทร์ ผู้อำนวยการ สทน. ดร.วิภารัตน์ ดีอ่อง ผู้อำนวยการ วช. และอธิการบดีมหาวิทยาลัยราชภัฏ 3 แห่ง ได้แก่ มหาวิทยาลัยราชภัฏสุราษฎร์ธานี มหาวิทยาลัยราชภัฏภูเก็ต และมหาวิทยาลัยราชภัฏสงขลา พร้อมด้วยคณะผู้บริหารสทน. วช. และ มรภ.
ศ.(พิเศษ) ดร.เอนกกล่าวว่ากระทรวงการอุดมศึกษา วิทยาศาสตร์ วิจัยและนวัตกรรม ให้ความสำคัญกับการส่งเสริมใน 2 มิติ ได้แก่ 1. มิติวิทยาศาสตร์ เทคโนโลยี นวัตกรรม และ 2. มิติสังคมศาสตร์ มนุษยศาสตร์ และศิลป์ศาสตร์ เพื่อให้เกิดการบูรณาการองค์ความรู้แบบสหวิทยาการ และร่วมกันขับเคลื่อนให้ประเทศเดินหน้าได้อย่างมั่นคง การลงนามความร่วมมือของทั้ง 5 องค์กร จึงนับเป็นเรื่องที่ดี ที่องค์กรด้านวิทยาศาสตร์และภาคการศึกษาได้มาสนับสนุนซึ่งกันและกัน สอดคล้องกับนโยบายของกระทรวง ด้านการเพิ่มขีดความสามารถในการแข่งขัน เรื่องการพัฒนาผู้ประกอบการวิสาหกิจขนาดกลางและขนาดย่อมยุคใหม่ รวมทั้งตรงกับยุทธศาสตร์ในเรื่องการวิจัยและนวัตกรรมที่ตอบโจทย์ของประเทศ และสร้างระบบนิเวศการวิจัย
ทั้งนี้ “เทคโนโลยีและนวัตกรรม” ถือเป็นเครื่องมือที่ทรงพลังที่ช่วยให้เพิ่มมูลค่าให้กับสินค้าและสร้างโอกาสทางธุรกิจใหม่ๆ ให้กับผู้ประกอบการได้ ผมมีความเชื่อมั่นว่า สทน. และ มหาวิทยาลัย ล้วนมีศักยภาพทั้งด้านบุคลากร และองค์ความรู้ อีกทั้งส่วนใหญ่ยังมีงานวิจัยที่ทำงานร่วมกับภาคประชาชนมาโดยตลอด การส่งเสริมให้ผู้ประกอบการนำงานวิจัยและนวัตกรรมด้านต่าง ๆ เช่น เทคโนโลยีด้านการฉายรังสี มาใช้เพิ่มมูลค่าของผลิตภัณฑ์ เป็นการสร้างโอกาสและรายได้ให้แก่ชุมชนในท้องถิ่น จึงถือเป็นอีกหนึ่งพลังสำคัญที่นำพาประเทศไปถึงเป้าหมายสำคัญ ตามแผนยุทธศาสตร์ชาติได้ นั่นคือ ช่วยกันพัฒนาประเทศไทยทำให้เป็นประเทศที่มีความมั่นคง มั่งคั่ง และยั่งยืน
“ผมขอแสดงความยินดีกับทั้ง 5 องค์กร ในความร่วมมือที่ได้เริ่มต้นขึ้นจากวันนี้เป็นต้นไป และเชื่อว่าความร่วมมือในครั้งนี้ จะส่งผลให้เกิดการใช้เทคโนโลยีนิวเคลียร์ในการสนับสนุนวิสาหกิจขนาดกลางและขนาดย่อม รวมถึงช่วยเพิ่มมูลค่าและต่อยอดผลิตภัณฑ์อาหารพื้นถิ่นได้อย่างยั่งยืน”รมว.อว. กล่าวในตอนท้าย
วันอังคารที่ 29 มีนาคม 2565
ครม.เห็นชอบเสนออุทยานแห่งชาติภูกระดึง และเขตรักษาพันธุ์สัตว์ป่าภูเขียว-อุทยานแห่งชาติน้ำหนาว ให้เป็นอุทยานมรดกแห่งอาเซียน
ครม.เห็นชอบเสนออุทยานแห่งชาติภูกระดึง และเขตรักษาพันธุ์สัตว์ป่าภูเขียว-อุทยานแห่งชาติน้ำหนาว ให้เป็นอุทยานมรดกแห่งอาเซียน
วันที่ 29 มีนาคม 2565 น.ส.ไตรศุลีไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) เห็นชอบการนำเสนออุทยานแห่งชาติภูกระดึง และเขตรักษาพันธุ์สัตว์ป่าภูเขียว-อุทยานแห่งชาติน้ำหนาว ให้เป็นอุทยานมรดกแห่งอาเซียน ซึ่งตามขั้นตอน ทางสำนักงานนโยบายและแผนทรัพยากรธรรมชาติและสิ่งแวดล้อม จะจัดส่งเอกสารนำเสนอพื้นที่อุทยานมรดกแห่งอาเซียนให้ศูนย์อาเซียนว่าด้วยความหลากหลายทางชีวภาพ เพื่อส่งเอกสารนำเสนอให้แก่คณะผู้เชี่ยวชาญตรวจสอบและประเมินพื้นที่ และเสนอคณะทำงานอาเซียนด้านการอนุรักษ์ธรรมชาติและความหลากหลายทางชีวภาพพิจารณา ก่อนนำเข้าที่ประชุมเจ้าหน้าที่อาวุโสอาเซียนด้านสิ่งแวดล้อม และที่ประชุมระดับรัฐมนตรีอาเซียนด้านสิ่งแวดล้อม เพื่อให้การรับรองการขึ้นทะเบียนอุทยานมรดกแห่งอาเซียนต่อไป
สำหรับลักษณะโดดเด่นของอุทยานแห่งชาติภูกระดึง และที่เป็นไปตามเกณฑ์การพิจารณาขึ้นทะเบียนอุทยานมรดกอาเซียน มีรายละเอียดที่สำคัญดังนี้คือ อุทยานแห่งชาติภูกระดึง ตั้งอยู่บริเวณเทือกเขาเพชรบูรณ์ จังหวัดเลย ซึ่งปกคลุมไปด้วยป่าตามธรรมชาติมากกว่าร้อยละ 98 และเป็นแหล่งที่อยู่อาศัยของพืชพันธุ์หายาก เช่น หญ้าดอกลำโพง ผักชีภูกระดึง กุหลาบขาว กุหลาบแดง เป็นต้น รวมทั้งมีสัตว์ป่าสงวนและสัตว์ป่าคุ้มครอง เช่น เลียงผา ลิ่นชวา เต่าเหลือง ค่างแว่นถิ่นเหนือ ชะนีมือขาว โดยอุทยานแห่งชาติภูกระดึงมีลักษณะเป็นภูเขาหินทรายยอดตัด ที่มีลักษณะโดดเด่นเพียงหนึ่งเดียวในภูมิภาคอาเซียน นอกจากนี้ในพื้นที่ยังมีกิจกรรมที่มีความเชื่อมโยงกับประเพณีวัฒนธรรมท้องถิ่นที่สำคัญคือ กิจกรรมสรงน้ำพระพุทธเมตตา
ส่วนเขตรักษาพันธุ์สัตว์ป่าภูเขียว-อุทยานแห่งชาติน้ำหนาว ตั้งอยู่บริเวณจังหวัดเพชรบูรณ์ ซึ่งพื้นที่ส่วนใหญ่เป็นพื้นที่ป่าร้อยละ 96.65 และมีความหลากหลายทางธรณีวิทยาและลักษณะของถ้ำ โดยพื้นที่ที่มีความโดดเด่น เช่น ถ้ำครอบ ถ้ำใหญ่น้ำหนาว และเป็นแหล่งที่อยู่อาศัยของพันธุ์พืชหายาก เช่น จำปีศรีเมืองไทย กระโถนพระฤษี สนสามพันปี รวมทั้งยังมีสัตว์ป่าสงวนและสัตว์ป่าคุ้มครอง เช่น แมวลายหินอ่อน เลียงผา เนื้อทราย เสือลายเมฆ และในพื้นที่ยังมีประเพณีวัฒนธรรมท้องถิ่นที่สำคัญ เช่น ประเพณีการแขวนทุง(แขวนธง) ประเพณีบุญบั้งไฟ เป็นต้น
ทั้งนี้ในปัจจุบันประเทศไทยมีพื้นที่ที่ได้รับการรับรองเป็นอุทยานมรดกแห่งอาเซียนจำนวน 7 แห่ง ได้แก่ อุทยานแห่งชาติเขาใหญ่, อุทยานแห่งชาติตะรุเตา, กลุ่มอุทยานแห่งชาติหมู่เกาะสุรินทร์ หมู่เกาะสิมิลันและอ่าวพังงา, กลุ่มป่าแก่งกระจาน ประกอบด้วย อุทยานแห่งชาติแก่งกระจาน อุทยานแห่งชาติกุยบุรี และเขตรักษาพันธุ์สัตว์ป่าแม่น้ำภาชี, อุทยานแห่งชาติหาดเจ้าไหม-เขตห้ามล่าสัตว์ป่าหมู่เกาะลิบง, อุทยานแห่งชาติหมู่เกาะอ่างทอง และอุทยานแห่งชาติเขาสก
วันอังคารที่ 2 พฤศจิกายน 2564
รมว.อว. ร่วมลงนามบันทึกข้อตกลงกับ Flash Express กับมหาวิทยาลัยราชภัฏทั่วประเทศ
รมว.อว. ร่วมลงนามบันทึกข้อตกลงกับ Flash Express กับมหาวิทยาลัยราชภัฏทั่วประเทศ
"ดร.เอนก" ร่วมลงนามบันทึกข้อตกลงกับFlash Expressกับมหาวิทยาลัยราชภัฏทั่วประเทศ
หวังสร้างบัณฑิตที่ทำงานได้จริงสู่ตลาดแรงงานในอนาคต
พร้อมมอบโล่รางวัลศิษย์เก่าดีเด่น มรภ.ลำปาง ในโอกาสครบรอบ50ปีของมหาวิทยาลัย
30 ตุลาคม 2564 : ศ.(พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม ร่วมลงนามบันทึกข้อตกลงกับบริษัท แฟลช เอ็กซ์เพรส จำกัด พร้อมด้วย ศ.ดร.นพ.สิริฤกษ์ ทรงศิวิไล ปลัดกระทรวง ศ.ศุภชัย ปทุมนากุล รองปลัดกระทรวง โดยมี รศ.ดร.กิตติศักดิ์ สมุทธารักษ์ อธิการบดีมหาวิทยาลัยราชภัฏลำปาง และอธิการบดีจากมหาวิทยาลัยราชภัฏในภาคเหนือเข้าร่วมภายในงาน รวมถึงมหาวิทยาลัยราชภัฏทั่วประเทศเข้าร่วมเป็นสักขีพยานผ่านระบบออนไลน์งานดังกล่าวจัดขึ้นที่ห้องประชุมโอฬารโรจน์ ชั้น 1 อาคารโอฬาร โรจน์หิรัญ มหาวิทยาลัยราชภัฏลำปาง
ศ.(พิเศษ) ดร.เอนก กล่าวว่าการลงนามบันทึกข้อตกลงในครั้งนี้ เพื่อสนับสนุนพัฒนาการผลิตบัณฑิต ตามเกณฑ์มาตรฐานการศึกษาให้สามารถดำเนินการได้อย่างเป็นระบบและต่อเนื่อง ส่งเสริมให้นักศึกษาได้รับความรู้และประสบการณ์ตรงจากการปฏบัติงานจริงในบริษัท ลดปัญหาการว่างงานของบัณฑิตจบใหม่ที่มีผลการศึกษา และมีความประพฤติดีให้ได้รับโอกาสพิเศษ ในการเข้าทำงานกับบริษัทแฟลช เอ็กซ์เพรส จำกัด และบริษัทในเครือและในอนาคตให้สามารถกระจายสู่ตลาดแรงงานในอุตสาหกรรมอื่นๆได้ และตนหวังหว่าการลงนามบันทึกข่อตกลงนี้จะเป็นการเริ่มต้นที่ดี และขอกำชับให้ทุกฝ่ายดำเนินการกันต่อไปอย่างเต็มที่และต่อเนื่องให้มากที่สุด ขอให้โครงการนี้คือโครงการระยะยาวที่จะมาตอบโจทย์การว่างงานของเด็กจบใหม่ และพัฒนาต่อยอดจนสามารถสร้างแรงงานหลักของประเทศที่มีคุณภาพ ตอบโจทย์ภาคอุตสาหกรรมได้ในอนาคต
จากนั้นภายในงานดังกล่าว ศ.(พิเศษ) ดร.เอนก เหล่าธรรมทัศน์ รมว.อว. ให้เกียรติมอบโล่รางวัลศิษย์เก่าดีเด่นของมหาวิทยาลัยราชภัฏลำปาง ในโอกาสครบรอบ 50 ปี มหาวิทยาลัยราชภัฏลำปางให้กับนายคมสันต์ แซ่ลี ประธานกรรมการบริหาร บริษัทแฟลช เอ็กซ์เพรส จำกัด ศิษย์เก่าดีเด่นด้านต้นแบบคนรุ่นใหม่ พร้อมด้วยศิษย์เก่าดีเด่นดังมีรายนามดังนี้
นายมานัส นพคุณ ศิษย์เก่าดีเด่น ด้านการบริหารองค์กร
นายสาโรจน์ แก้วอรุณ ศิษย์เก่าดีเด่นด้าน การสร้างคุณประโยชน์แก่สังคมและท้องถิ่น
นายธีรชาติ พงศ์นฤมิตร ศิษย์เก่าดีเด่น ด้านต้นแบบคนรุ่นใหม่
ว่าที่ร้อยตรี นิกร ตันชุ่ม ศิษย์เก่าดีเด่น ด้านการบริหารองค์กร
นางสาวแววดาว รู้เพียร ศิษย์เก่าดีเด่น ด้านวิชาการ วิจัย และนวัตกรรม
นายมานพ สมบูรณ์ ศิษย์เก่าดีเด่น ด้านต้นแบบคนรุ่นใหม่
และ นายสมคิด ปันทะสืบ ศิษย์เก่าดีเด่น ด้านการสร้างคุณประโยชน์แก่สังคมและท้องถิ่น
วันจันทร์ที่ 27 ธันวาคม 2564
นายกฯ ยินดีและให้กำลังใจบอลไทย ทีมช้างศึก เข้าสู่รอบชิงชนะเลิศการแข่งขันฟุตบอลชิงแชมป์อาเซียน AFF Suzuki Cup 2020
โฆษกรัฐบาลเผย นายกฯ ยินดีและให้กำลังใจบอลไทย ทีมช้างศึก เข้าสู่รอบชิงชนะเลิศการแข่งขันฟุตบอลชิงแชมป์อาเซียน AFF Suzuki Cup 2020
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รู้สึกยินดีกับทีมชาติไทย และชื่นชมการแข่งขัน แม้ว่าจะเสมอทีมชาติเวียดนาม ด้วยประตู 0 ต่อ 0 ในการแข่งขันฟุตบอลชิงแชมป์อาเซียน AFF Suzuki Cup 2020 (ฟุตบอล เอเอฟเอฟ ซูซูกิ คัพ 2020) ที่ประเทศสิงคโปร์ รอบรองชนะเลิศ นัดที่ 2ซึ่งนับเป็นความสำเร็จหลังจากชนะทีมชาติเวียดนามในรอบรองชนะเลิศ นัดแรก ด้วยประตู 2-0 เมื่อวันที่ 23 ธันวาคม 2564 เอาชนะแชมป์เก่าอย่างเวียดนามด้วยคะแนนรวมสองนัด 2 – 0
โฆษกรัฐบาลกล่าวว่า นายกรัฐมนตรียินดีกับทีมชาติไทย สามารถเข้ารอบชิงชนะเลิศ ไปแข่งกับอินโดนีเซีย ในวันที่ 29 ธันวาคม 2564 นัดที่ 1 และวันที่ 1 มกราคม 2565 นัดที่ 2 และจะเป็นกำลังใจให้ทีมช้างศึกในการแข่งขันต่อไปด้วย ทั้งนี้ โฆษกรัฐบาลกล่าวเชิญชวนชาวไทยร่วมเป็นกำลังใจให้ทีมชาติไทยในการแข่งขันรอบชิงชนะเลิศที่กำลังจะมาถึงด้วย
วันอาทิตย์ที่ 1 พฤษภาคม 2565
อัปเดต! จ้างแรงงานชลประทาน ปี 65 มุ่งสร้างรายได้เกษตรกรช่วงหน้าแล้ง ยอดทะลุกว่า 70,000 คนแล้ว
.....
กรมชลประทาน เผยความคืบหน้าโครงการจ้างแรงงานชลประทาน ประจำปีงบประมาณ 2565 เพื่อซ่อมแซม บำรุงรักษา ขุดลอก ปรับปรุงงานชลประทาน ฯลฯ ให้เกษตรกรมีรายได้ทดแทนจากการว่างเว้นการทำการเกษตรในช่วงฤดูแล้ง โดยตั้งเป้าจ้างแรงงานทั้งสิ้น 75,000 คน วงเงินจ้างอยู่ที่ 8,700 – 87,000 บาท (ขึ้นอยู่กับระยะเวลาการจ้าง)
.
ล่าสุด มีการจ้างแรงงานแล้ว 70,113 คน จังหวัดที่มีผลการจ้างแรงงานมากที่สุด 3 ลำดับ คือ จังหวัดสกลนคร 5,389 คน จังหวัดอุบลราชธานี 3,787 คน และจังหวัดเชียงใหม่ 3,038 คน
.
ขณะเดียวกัน ยังคงเดินหน้ารับสมัครจ้างแรงงานอย่างต่อเนื่องให้ครบตามเป้าหมายที่กำหนดไว้ จึงขอเชิญชวนเกษตรกรหรือประชาชนที่สนใจเข้าร่วมโครงการฯ ติดต่อสอบถามหรือสมัครได้ที่ โครงการชลประทานใกล้บ้าน หรือสายด่วนกรมชลประทาน 1460
#ไทยคู่ฟ้า#ร่วมต้านโควิด19
-------------------
วันพุธที่ 20 ตุลาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ.2565 ระหว่างวันที่ 15 – 19 ตุลาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ.2565 ระหว่างวันที่ 15 – 19 ตุลาคม 2564 พบการกระทำผิด จำนวน 364 คดี คิดเป็นเงินค่าปรับ 6.72 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิต โดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใสและ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพ ของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2565 (ระหว่างวันที่ 15 – 19 ตุลาคม 2564) พบว่ามีการกระทำผิด จำนวน 364 คดี คิดเป็นเงินค่าปรับ 6.72 ล้านบาท โดยแยกเป็น สุรา จำนวน 196 คดี ค่าปรับ 2.10 ล้านบาท ยาสูบ จำนวน 121 คดี ค่าปรับ 2.71 ล้านบาท ไพ่ จำนวน 7 คดี ค่าปรับ 0.04 ล้านบาท น้ำมันและผลิตภัณฑ์น้ำมัน จำนวน 12 คดี ค่าปรับ 0.71 ล้านบาท น้ำหอม จำนวน 2 คดี ค่าปรับ 0.04 ล้านบาท รถจักรยานยนต์ จำนวน 18 คดี ค่าปรับ 0.33 ล้านบาท และสินค้าอื่น ๆ จำนวน 8 คดี ค่าปรับ 0.79 ล้านบาท โดยมีของกลางแยกเป็นน้ำสุรา จำนวน 2,830.260 ลิตร ยาสูบ จำนวน 6,247 ซอง ไพ่ จำนวน 167 สำรับ น้ำมันและผลิตภัณฑ์น้ำมัน จำนวน 16,720.000 ลิตร น้ำหอม จำนวน 550 ขวด รถจักรยานยนต์ จำนวน 18 คัน
สรุปยอดรวมในปีงบประมาณ พ.ศ. 2565 ตั้งแต่วันที่ 1 – 19 ตุลาคม 2564 พบว่ามีการกระทำผิด จำนวน 1,384 คดี คิดเป็นเงินค่าปรับ 35.69 ล้านบาท โดยแยกเป็น สุรา จำนวน 722 คดี ค่าปรับ 7.07 ล้านบาท ยาสูบ จำนวน 458 คดี ค่าปรับ 13.29 ล้านบาท ไพ่ จำนวน 21 คดี ค่าปรับ 0.23 ล้านบาท น้ำมันและผลิตภัณฑ์น้ำมัน จำนวน 36 คดี ค่าปรับ 9.06 ล้านบาท น้ำหอม จำนวน 10 คดี ค่าปรับ 0.54 ล้านบาท รถจักรยานยนต์ จำนวน 102 คดี ค่าปรับ จำนวน 1.96 ล้านบาท และสินค้าอื่น ๆ จำนวน 35 คดี ค่าปรับ 3.54 ล้านบาท โดยมีของกลางแยกเป็นน้ำสุรา จำนวน 7,858.620 ลิตร ยาสูบ จำนวน 28,204 ซอง ไพ่ จำนวน 989 สำรับ น้ำมันและผลิตภัณฑ์น้ำมัน จำนวน 267,740.000 ลิตร น้ำหอม จำนวน 12,721 ขวด รถจักรยานยนต์ จำนวน 116 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
วันพุธที่ 22 ธันวาคม 2564
​โฆษกรัฐบาลเผยนายกฯ ยินดีที่ Fitch Ratings (Fitch) เชื่อมั่นคงอันดับความน่าเชื่อถือของประเทศไทยที่ BBB+
และคงมุมมองความน่าเชื่อถือของประเทศไทยอยู่ในระดับมีเสถียรภาพ (Stable Outlook)
นายธนกร วังบุญคงชนะ โฆษกประจำสำนักนายกรัฐมนตรี เผยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบผลและรู้สึกยินดีที่บริษัท Fitch Ratings (Fitch) ซึ่งเปิดเผยรายงานเมื่อวันที่ 20 ธันวาคม 2564 ได้คงอันดับความน่าเชื่อถือของประเทศไทย (Sovereign Credit Rating) ที่ BBB+ และคงมุมมองความน่าเชื่อถือของประเทศไทย (Outlook) อยู่ในระดับมีเสถียรภาพ (Stable Outlook) โดยนายกรัฐมนตรีเห็นว่าผลจากคงอันดับความน่าเชื่อถือดังกล่าว สะท้อนความเชื่อมั่นของความเข้มแข็งด้านนโยบายการเงินการคลังที่รอบคอบของรัฐบาล และ ขอบคุณที่ Fitch เชื่อมั่นว่ารัฐบาลไทยสามารถบริหารจัดการความเสี่ยงหนี้สาธารณะที่เพิ่มขึ้นได้เป็นอย่างดี สืบเนื่องจากการดำเนินนโยบายของรัฐบาลที่มีกลยุทธ์การบริหารหนี้สาธารณะภายใต้กรอบวินัยการเงินการคลังที่เข้มแข็ง ทั้งนี้ นายกรัฐมนตรีได้ขอบคุณทุกหน่วยงานที่เกี่ยวข้องที่ได้ร่วมทำงานอย่างเข้มแข็งเห็นผลอย่างชัดเจนจนเป็นที่ยอมรับ
โฆษกรัฐบาลกล่าวว่า Fitch ยังคาดการณ์ถึงสถานการณ์เศรษฐกิจของประเทศไทยปี 2565 ที่มีแนวโน้มเติบโตดีขึ้น โดย Fitch คาดว่าจะขยายตัวที่ร้อยละ 4.5 เพราะมองว่ารัฐบาลมีมาตรการสนับสนุนด้านการเงินการคลัง การส่งออกมีแนวโน้มเพิ่มขึ้นอย่างต่อเนื่อง และการฟื้นตัวของภาคการท่องเที่ยว นอกจากนี้ การเพิ่มเพดานสัดส่วนหนี้สาธารณะต่อ GDP จากร้อยละ 60 เป็นร้อยละ 70 จะช่วยเพิ่มพื้นที่ทางการคลังเพื่อการลงทุนและการฟื้นฟูเศรษฐกิจและสังคม สำหรับภาคการเงินต่างประเทศ (External Finance) ของไทย Fitch ยังคงมองว่ามีความแข็งแกร่ง และคาดว่า ดุลบัญชีเดินสะพัดของประเทศไทยจะกลับมาเกินดุลที่ร้อยละ 0.8 ต่อ GDP และร้อยละ 3.5 ต่อ GDP ในปี 2565 และปี 2566 ตามลำดับ หลังจากขาดดุลที่ร้อยละ 2 ในปี 2564
โฆษกรัฐบาลกล่าวเพิ่มเติมว่า รายงานของ Fitch สะท้อนถึงความพยายามของรัฐบาลที่ดำเนินนโยบายทางการเงินและการคลังอย่างรอบคอบ การกู้เงินก็เป็นไปเพื่อผลประโยชน์ของพี่น้องประชาชน และมีการดำเนินมาตรการทางการคลังอย่างมีเป้าหมายเพื่อช่วยเหลือประชาชนและผู้ประกอบการ และฟื้นฟูเศรษฐกิจและสังคม จากการได้รับผลกระทบจากการระบาดของโรคโควิด-19
วันพุธที่ 18 พฤษภาคม 2565
รมว.สุชาติ ห่วงใยนายจ้าง ลูกจ้าง เหตุเพลิงไหม้โรงงาน 2 แห่ง สั่ง กสร. เร่งเข้าตรวจสอบหาข้อเท็จจริงทันที
รมว.แรงงาน ห่วงใยนายจ้างและลูกจ้างกรณีเกิดเหตุเพลิงไหม้โรงงาน 2 แห่ง ย่านจังหวัดสมุทรปราการ และพระราม 2 เขตบางขุนเทียน กรุงเทพมหานคร สั่งการกรมสวัสดิการและคุ้มครองแรงงาน เร่งตรวจสอบที่เกิดเหตุเพื่อหาข้อเท็จจริงพร้อมประสานหน่วยงานที่เกี่ยวข้องเข้าช่วย
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึง กรณีที่เป็นข่าวเกิดเหตุเพลิงไหม้ โรงงานในจังหวัดสมุทรปราการและเขตบางขุนเทียน กรุงเทพมหานคร กระทรวงแรงงานภายใต้การนำของ พลเอก ประยุทธ์ จันทร์โอชา และภายใต้การกำกับดูแลของ พลเอกประวิตร วงษ์สุวรรณ รองนายกรัฐมนตรี มีความห่วงใยในความปลอดภัยทั้งชีวิตและทรัพย์สินของลูกจ้าง นายจ้างและสถานประกอบกิจการ จากเหตุเพลิงไหม้ดังกล่าว จึงสั่งการให้กรมสวัสดิการและคุ้มครองแรงงานส่งพนักงานตรวจความปลอดภัยเข้าไปตรวจสอบและหาข้อเท็จจริงเบื้องต้นพบว่า ในวันที่ 16 พฤษภาคม ที่ผ่านมา ได้เกิดเหตุเพลิงไหม้โรงงาน 2 แห่ง ได้แก่ บริษัท แพนสยามฟู้ดโปรดักส์ จำกัด ตั้งอยู่ที่ ต.สำโรง อ.พระประแดง จ.สมุทรปราการ ประกอบกิจการผลิตและส่งออกน้ำผลไม้และน้ำดื่ม มีลูกจ้างทั้งหมด 241 คน ซึ่งนายอำเภอได้มีการประกาศสาธารณะภัยระดับ 2 เนื่องจากภายในบริษัทมีการจัดเก็บสารเคมีที่อันตรายโดยเจ้าหน้าที่ดับเพลิงได้ระดมเข้าควบคุมเพลิงได้ทั้งหมดแล้ว จากการประเมินความเสียหายเบื้องต้นพบว่าอาคารเสียหายจำนวน 4 หลัง และวัตถุดิบในการผลิตได้รับความเสียหาย ในส่วนของลูกจ้างไม่พบผู้บาดเจ็บหรือเสียชีวิต ส่วนโรงงานอีกแห่งหนึ่งที่เกิดเหตุไฟไหม้ คือ โรงงานสุธีผลิตและค้าถังพลาสติก ตั้งอยู่ ถนนพระราม 2 แขวงแสมดำ เขตบางขุนเทียน กรุงเทพมหานคร ประกอบกิจการจำหน่ายถังพลาสติก มีลูกจ้างทั้งหมด 26 คน ต้นเพลิงเกิดขึ้นภายในโกดัง ซึ่งเป็นจุดจำหน่ายสินค้าพลาสติก เพลิงลุกไหม้โกดังเสียหายทั้งหมดโดยเจ้าหน้าที่ดับเพลิงได้เข้าควบคุมเพลิงเรียบร้อยแล้ว จากการประเมินความเสียหายเบื้องต้นประมาณ 10 ล้านบาท ซึ่งระหว่างเกิดเหตุไม่มีลูกจ้างอยู่ในพื้นที่ จึงไม่มีผู้ได้รับบาดเจ็บหรือเสียชีวิต ทั้งนี้ ได้ประสานให้หน่วยงานที่เกี่ยวข้องเข้าช่วยเหลือลูกจ้างที่อาจได้รับผลกระทบจากเหตุการณ์ที่เกิดขึ้น
นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวว่า กสร. ได้ขานรับข้อสั่งการของท่าน รมว.สุชาติ ในเรื่องดังกล่าว กรมฯ ได้มอบให้สำนักงานสวัสดิการและคุ้มครองแรงงานจังหวัดสมุทรปราการ และสำนักงานสวัสดิการและคุ้มครองแรงงานกรุงเทพมหานครพื้นที่ 2 เข้าตรวจสอบสถานที่เกิดเหตุทั้ง 2 แห่ง โดยกรมฯ จะเรียกนายจ้างและผู้ที่มีส่วนเกี่ยวข้องมาสอบข้อเท็จจริงเพิ่มเติมถึงเหตุการณ์ที่เกิดขึ้น เพื่อเตรียมรวบรวมพยานหลักฐานว่านายจ้างฝ่าฝืนหรือไม่ปฏิบัติตามกฎหมายหรือไม่ หากนายจ้างมีการฝ่าฝืนจะดำเนินการตามกฎหมายต่อไป
วันจันทร์ที่ 28 มีนาคม 2565
อนุมัติงบ 34,528 ล้านให้ สปสช. ดูแลผู้ป่วยโควิด-19
วันพฤหัสบดีที่ 17 มีนาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลดูแลประชาชนจากโรคโควิด-19 อย่างต่อเนื่องโดยอนุมัติงบประมาณ 34,528 ล้านบาทให้ โครงการค่าบริการสาธารณสุขภายใต้ระบบหลักประกันสุขภาพแห่งชาติ ปี 2565 รอบที่ 2 ของ สปสช. เพื่อจ่ายให้แก่หน่วยบริการและสถานพยาบาลทั้งรัฐและเอกชนทั่วประเทศในการดูแลรักษาประชาชนทุกคนในประเทศไทยเกี่ยวกับโรคโควิด-19 ระหว่างเดือน ธ.ค.2564 – ก.พ.2565 พร้อมทั้งอนุมัติเปลี่ยนแปลงรายการจัดซื้อยาและเวชภัณฑ์ จากยาโมลนูพิราเวียร์ 50,000 โดส เปลี่ยนเป็นยาฟาวิพิราเวียร์กว่า 17 ล้านเม็ด และยาเรมเดซิเวียร์กว่า 5,000 ขวดแทน เนื่องจากยา 2 ชนิดนี้ เป็นยาหลักที่ใช้ในการดูแลรักษาผู้ป่วยตามแนวทางเวชปฏิบัติ ให้มีสำรองเพียงพอขณะที่สถานการณ์การแพร่ระบาดของโรคยังคงมีความต่อเนื่อง
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 12 พฤษภาคม 2565
สธ. เผยผลสำรวจ “ไอคิว” เด็ก ป.1 ปี 64 สูงเกินค่ามาตรฐาน “อีคิว” อยู่ระดับปกติ เร่งพัฒนาศักยภาพเด็กไทย สู่การเป็นพลเมืองศตวรรษที่ 21
.....
กระทรวงสาธารณสุข เผยผลสำรวจระดับสติปัญญาและความฉลาดทางอารมณ์ของเด็กไทย ชั้นประถมศึกษาปีที่ 1 ประจำปี 2564 ทั่วประเทศ พบว่า
.
มีระดับสติปัญญา (ไอคิว) เฉลี่ย 102.8 สูงขึ้นจากปี 2559 ซึ่งเกินค่ามาตรฐานที่ 100 ถือว่าอยู่ในเกณฑ์ปกติ และผ่านเป้าหมายของแผนพัฒนาเศรษฐกิจและสังคมแห่งชาติ โดยระยะต่อไป จะเร่งพัฒนาไอคิวเด็กไทยให้ถึง 103 ภายในปี 2570
.
นอกจากนี้ ยังพบเด็กที่ฉลาดมาก ไอคิวเกิน 130 ราว 10.4% ส่วนกลุ่มไอคิวบกพร่องนั้น 4.2% ขณะที่ผลสำรวจความฉลาดทางอารมณ์ (อีคิว) อยู่ในเกณฑ์ปกติ 83.4%
.
ผลการสำรวจดังกล่าว จะเป็นฐานข้อมูลสำคัญ เพื่อให้ภาคส่วนที่เกี่ยวข้องนำไปใช้วางแผน กำหนดเป้าหมาย ผลักดันให้เกิดการพัฒนาและส่งเสริมสติปัญญาและความฉลาดทางอารมณ์ของเด็กไทย จนนำสู่การเป็น "พลเมืองในศตวรรษที่ 21" ได้
.
อ่านเพิ่มเติม คลิกhttps://www.thaigov.go.th/news/contents/details/54446
#ไทยคู่ฟ้า#ร่วมต้านโควิด19
-------------------
วันจันทร์ที่ 11 ตุลาคม 2564
การประชุมคณะทำงานเชื่อมโยงและการใช้ประโยชน์จากฐานข้อมูลสถานประกอบกิจการและโรงงานอุตสาหกรรมและ แคมป์แรงงานก่อสร้าง
​รองปลัดฯ ภานุวัฒน์ เป็นประธานการประชุมคณะทำงานเชื่อมโยงและการใช้ประโยชน์จากฐานข้อมูลสถานประกอบกิจการและโรงงานอุตสาหกรรมและ แคมป์แรงงานก่อสร้าง
วันนี้ (11 ตุลาคม 2564) นายภานุวัฒน์ ตริยางกูรศรี รองปลัดกระทรวงอุตสาหกรรม เป็นประธานการประชุมคณะทำงานเชื่อมโยงและการใช้ประโยชน์จากฐานข้อมูลสถานประกอบกิจการและโรงงานอุตสาหกรรม และ แคมป์แรงงานก่อสร้าง ครั้งที่ 1/2564 เพื่อการพัฒนาระบบสารสนเทศ ให้สนับสนุนการทำงานและช่วยขับเคลื่อนมาตรการ Bubble and Seal ในสถานประกอบกิจการและโรงงานอุตสาหกรรม โดยมีนายอรรษิษฐ์ สัมพันธรัตน์ รองปลัดกระทรวงมหาดไทย เป็นประธานการประชุมร่วม ทั้งนี้เป็นการประชุมผ่านระบบออนไลน์ ณ ห้องประชุม อก.2 ชั้น 3 สำนักงานปลัดกระทรวงอุตสาหกรรม
วันอังคารที่ 30 พฤศจิกายน 2564
นายกฯ ยืนยัน ยังคงการตรวจหาเชื้อแบบ RT-PCR ไว้เช่นเดิม ป้องกันสายพันธุ์โอไมครอน เผย เตรียมเดินทางไป จ.อุดรธานี เพื่อพบปะประชาชน
นายกฯ ยืนยัน ยังคงการตรวจหาเชื้อแบบ RT-PCR ไว้เช่นเดิม ป้องกันสายพันธุ์โอไมครอน เผย เตรียมเดินทางไป จ.อุดรธานี เพื่อพบปะประชาชน
วันนี้ (30 พฤศจิกายน 2564) เวลา 13.20 น. บริเวณทางเชื่อมตึกสินติไมตรีและตึกไทยคู่ฟ้า ทำเนียบรัฐบาลภายหลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ตอบคำถามสื่อมวลชนถึงกรณี ศบค. มีมติเมื่อวันที่ 26 พ.ย. 64 เตรียมปรับวิธีการตรวจหาเชื้อโควิด-19 สำหรับนักเดินทางชาวไทยและชาวต่างชาติที่มาจากประเทศที่เข้าข่ายยกเว้นการกักตัว 63 ประเทศ/พื้นที่ หรือนักท่องเที่ยวรูปแบบ Test & Go จาก RT-PCR เป็นการตรวจแบบ ATK แทน โดยนายกรัฐมนตรียืนยันว่าจะยังคงใช้วิธีการตรวจหาเชื้อแบบ RT-PCR ไว้เช่นเดิม ตามข้อเสนอของกระทรวงสาธารณสุขและหน่วยงานที่เกี่ยวข้องที่มีการหารือในที่ประชุมคณะรัฐมนตรี เพื่อเป็นการป้องกันและควบคุมการแพร่ระบาดของเชื้อไวรัสสายพันธุ์โอไมครอน ซึ่งจะมีการประกาศในราชกิจจานุเบกษาต่อไป
นายกรัฐมนตรี ยังกล่าวต่อสื่อมวลชนว่า ในวันพรุ่งนี้จะนำคณะ เดินทางไปตรวจราชการ ณ จังหวัดอุดรธานี เพื่อเยี่ยมเยียนประชาชน โดยช่วงที่ผ่านมานายกรัฐมนตรีได้เดินทางไปหลายจังหวัด แต่ละพื้นที่ก็มีอัตลักษณ์ที่แตกต่างกัน จึงต้องไปรับฟังปัญหาของประชาชน เพื่อร่วมกันแก้ไข และสร้างความเข้มแข็งในระดับพื้นที่ รวมถึงจะได้มีการเดินทางไปไหว้พระเพื่อความเป็นสิริมงคลอีกด้วย
....................
วันพุธที่ 26 มกราคม 2565
ไทย-ซาอุดีอาระเบีย เห็นพ้องการเดินทางเยือนซาอุดีอาระเบียอย่างเป็นทางการของนายกฯ เป็นโอกาสให้ผลักดันความร่วมมือด้านแรงงานในภาคบริการ โรงแรม อุตสาหกรรม และการก่อสร้าง
ไทย-ซาอุดีอาระเบีย เห็นพ้องการเดินทางเยือนซาอุดีอาระเบียอย่างเป็นทางการของนายกฯ เป็นโอกาสให้ผลักดันความร่วมมือด้านแรงงานในภาคบริการ โรงแรม อุตสาหกรรม และการก่อสร้าง
วันนี้ (25 มกราคม 2565) เวลา 16.00 น. ตามเวลาท้องถิ่นกรุงริยาด ราชอาณาจักรซาอุดีอาระเบีย นายสุชาติ ชมกลิ่น รัฐมนตรีว่าการกระทรวงแรงงาน พบหารือทวิภาคีกับ Ahmad Sulaiman ALRajhi รัฐมนตรีว่าการกระทรวงทรัพยากรมนุษย์และการพัฒนาทางสังคม ซาอุดีอาระเบีย ในช่วงการเยือนซาอุดีอาระเบียอย่างเป็นทางการของนายกรัฐมนตรี ณ เรือนรับรองแขกต่างประเทศ พระราชวังคิงซาอุด
โดยภายหลังเสร็จสิ้นการหารือ นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยสรุปสาระสำคัญการหารือดังนี้
รัฐมนตรีว่าการกระทรวงทรัพยากรมนุษย์ซาอุดีอาระเบียกล่าวต้อนรับรัฐมนตรีว่าการกระทรวงแรงงานสู่ซาอุดีอาระเบีย และยินดีที่ได้มีโอกาสหารือกระชับความร่วมมือด้านแรงงานระหว่างกัน ทั้งนี้ ฝ่ายซาอุดีอาระเบียกล่าวว่า มกุฎราชกุมารแห่งซาอุดีอาระเบียได้ทรงมีบัญชาให้กระทรวงฯ ดำเนินการจัดการหาแรงงานดีมีฝีมือ โดยตั้งเป้าให้ได้ 8 ล้านคน ซึ่งไทยสามารถเข้ามามีส่วนร่วมได้ และซาอุดีอาระเบียประสงค์ผลักดันความร่วมมือด้านแรงงานให้เกิดขึ้นโดยเร็ว โดยเฉพาะแรงงานภาคบริการ โรงแรม สุขภาพ และอุตสาหกรรมก่อสร้างในโครงการก่อสร้างขนาดใหญ่
รัฐมนตรีว่าการกระทรวงแรงงานกล่าวขอบคุณสำหรับการเข้าพบหารือในวันนี้ โดยการเยือนฯ ครั้งนี้ เป็นการเปิดโอกาสให้พี่น้องชาวไทยที่ประสงค์กลับเข้ามาทำงานในซาอุดีอาระเบียอีกครั้ง ทั้งนี้ ไทยมีแรงงานศักยภาพที่มีฝีมือสอดคล้องกับความต้องการของซาอุดีอาระเบีย และกระทรวงแรงงานยังมีกรมพัฒนาฝีมือแรงงานที่สามารถฝึกอาชีพ และประสบการณ์ให้ตรงกับแรงงานในสาขาที่ซาอุดีอาระเบียต้องการ รวมทั้งมีบริษัทจัดหางานที่มีความน่าเชื่อถือ จดทะเบียนกับกระทรวงแรงงานภายใต้การควบคุมของกระทรวงแรงงาน
ฝ่ายซาอุดีอาระเบียยังกล่าวถึงมาตรการดูแลคุณภาพชีวิตและสวัสดิการของแรงงานต่างชาติในซาอุดีอาระเบีย โดยซาอุดีอาระเบียมี E-Contract Program ซึ่งเป็นการทำสัญญาจ้างอิเล็กทรอนิกส์ มุ่งรักษาสิทธิของลูกจ้าง และลดความขัดแย้งระหว่างลูกจ้างและนายจ้าง รวมถึงมีข้อริเริ่ม Labor Mobility Initiative ให้แรงงานเคลื่อนย้ายได้อิสระ เพื่อเพิ่มความยืดหยุ่น สร้างประสิทธิภาพ และความสามารถในการแข็งขันในตลาดแรงงาน
ในโอกาสนี้ ทั้งสองฝ่ายยังเห็นพ้องให้เร่งรัดความร่วมมือในอนาคต หากเร่งรัดความร่วมมือได้โดยเร็วจะสร้างผลประโยชน์อย่างมากต่อทั้งสองประเทศ ซึ่งโครงการอยู่ระหว่างการก่อสร้างและพัฒนาของซาอุดีอาระเบียยังคงต้องการการสนับสนุนจากต่างชาติ ทั้งในด้านการบริหารจัดการการท่องเที่ยว และด้านแรงงานจำนวนมาก เป็นโอกาสสำหรับผู้ประกอบการ และแรงงานฝีมือ และกึ่งฝีมือของไทยได้เข้ามามีส่วนร่วม
วันศุกร์ที่ 21 มกราคม 2565
PM orders crackdown of goods hoarding while Govt rushes to curb pork price hike
PM orders crackdown of goods hoarding while Govt rushes to curb pork price hike
January 21, 2021, Government Spokesperson Thanakorn Wangboonkongchana disclosed that Prime Minister and Defense Minister Gen. Prayut Chan-o-cha has closely followed up on pork price situation, and ordered concerned agencies to regularly report on the whole system of pork production and consumption. As of now, the Government has implemented a number of measures to address price hike problem, whether it be, 3-month ban of live pig export, a requirement for pig farmers/exporters/owners to prepare product inventory, which includes the detail on purchasing/sales volumes and prices, and product balances, ready for the authority to check at any time.
Following the Prime Minister’s order, the Department of Livestock has conducted inspection at cold-storage warehouses across the country, and cracked down hoarding of frozen pork at warehouses in Songkhla, Chanthaburi, and Pathum Thani provinces. According to the Government Spokesperson, anyone found to be hoarding goods will face a maximum imprisonment of one year or a fine not exceeding Bt20,000 or both.
The Prime Minister is especially concerned over the wellbeing of low-income earners who may be badly affected by the increase of necessities and consumer good prices. He called on all sides to take into account public interest, and not to take advantage of the price hike which may aggravate the situation and worsen people’s plight, while the Government is putting utmost effort to curb the problem.